Νέα επιστολή Π. Τσακίρη στον Μ. Χρυσοχοΐδη για ενίσχυση του αισθήματος ασφάλειας των πολιτών

Νέα επιστολή προς τον υπουργό Προστασίας του Πολίτη, Μιχάλη Χρυσοχοΐδη, απέστειλε ο δήμαρχος Ωραιοκάστρου, Παντελής Τσακίρης, ζητώντας να ενισχυθεί η αστυνόμευση στο Δήμο Ωραιοκάστρου και να επανεξεταστεί το αίτημα που είχε υποβάλλει τον Σεπτέμβριο για την εγκατάσταση μάχιμων υπηρεσιών της ΕΛ.ΑΣ. σε δημοτικό κτίριο στην περιοχή του Παλαιοκάστρου.

Η νέα επιστολή εστάλη με αφορμή το περιστατικό βίας που σημειώθηκε το περασμένο Σάββατο στη δομή φιλοξενίας ανήλικων προσφύγων που βρίσκεται στην περιοχή.

Στο πλαίσιο αυτό, ο δήμαρχος Ωραιοκάστρου, Παντελής Τσακίρης, συναντήθηκε σήμερα το πρωί με τον διοικητή του Τμήματος Ασφάλειας Ωραιοκάστρου. Στη συζήτηση τέθηκαν επί τάπητος το περιστατικό βίας στη δομή προσφύγων και τα μέτρα που χρειάζεται να ληφθούν για την ενίσχυση του αισθήματος ασφάλειας των πολιτών. Ο κ. Τσακίρης επισήμανε πως η δημοτική αρχή θα συνεχίσει να στηρίζει το προσωπικό και το έργο της ΕΛ.ΑΣ.

Ακολουθεί το πλήρες κείμενο της επιστολής του δημάρχου Ωραιοκάστρου, Παντελή Τσακίρη, προς τον υπουργό Προστασίας του Πολίτη, Μιχάλη Χρυσοχοΐδη.

«Με αφορμή το δυσάρεστο περιστατικό βίας που σημειώθηκε στη δομή φιλοξενίας ασυνόδευτων προσφύγων στον Δήμο Ωραιοκάστρου, προχθές, Σάββατο 26 Δεκεμβρίου, θα ήθελα να σας μεταφέρω εκ μέρους των συνδημοτών μου την έντονη ανησυχία μας για την πιθανότητα εκδήλωσης και άλλων παρόμοιων περιστατικών στο μέλλον.

Πέρα από την αυτονόητη καταδίκη που τέτοια περιστατικά αξίζουν από όλους μας, οφείλουμε να προχωράμε σε απτές ενέργειες με σκοπό την πρόληψη και την περαιτέρω αποφυγή τους.

Προς αυτήν την κατεύθυνση, θα ήθελα να σας θυμίσω την πρόταση που σας διατύπωσα σε προηγούμενή μου επιστολή, αυτή της 9ης Σεπτεμβρίου του 2020, σύμφωνα με την οποία νευραλγικές και μάχιμες υπηρεσίες της ΕΛ.ΑΣ, όπως είναι η ομάδα ΔΙΑΣ Δυτικού Τομέα ή η Ομάδα Πρόληψης και Καταστολής Εγκλήματος (ΟΠΚΕ), θα μπορούσαν να στεγαστούν στον Δήμο Ωραιοκάστρου και συγκεκριμένα στο Κτίριο “Παύλος Μελάς”.

Υπό το βάρος των δυσάρεστων αυτών εξελίξεων, σας ζητώ να σκεφτείτε εκ νέου αυτήν την πρόταση, καθώς τώρα όσο ποτέ άλλοτε είναι ανάγκη να τονώσουμε το αίσθημα ασφάλειας των πολιτών και να προνοήσουμε έμπρακτα για την αποτροπή ανάλογων συμβάντων βίας τα οποία κλονίζουν σημαντικά, όχι μόνο την κοινωνική γαλήνη, αλλά και την εμπιστοσύνη των πολιτών στην ικανότητα των αρμόδιων αρχών να τους προστατεύσουν».