Χρυσοχοΐδης: Ζήτησα και έλαβα την παραίτηση του αρχηγού της ΕΛ.ΑΣ.

Τις πληροφορίες που ήθελαν τον μέχρι χθες αρχηγό της ΕΛ.ΑΣ. Αριστείδη Ανδρικόπουλο να υποβάλει χθες βράδυ την παραίτησή του από την αρχηγεία του σώματος επιβεβαίωσε ο νέος υπουργός Προστασίας του Πολίτη, Μιχάλης Χρυσοχοΐδης.

Οπως αναφέρει σε δήλωσή του «Σε ένα κράτος δικαίου ο κομματισμός δεν χωρεί σε κανέναν τομέα του Δημοσίου. Πολύ περισσότερο στις Υπηρεσίες ασφάλειας της χώρας. Ζήτησα και έλαβα την παραίτηση της ηγεσίας της Ελληνικής Αστυνομίας.

Θα γίνουν αξιοκρατικές κρίσεις, όπως επιτάσσει το Σύνταγμα και περιμένει η κοινωνία. Είναι όρος για την αποτελεσματικότητά τους. Προχωράμε μπροστά, με αίσθηση του δημοκρατικού καθήκοντος».

Σημειώνεται ότι σήμερα το πρωί ο Αριστείδης Ανδρικόπουλος δεν πήγε στο γραφείο του επιβεβαιώνοντας ουσιαστικά τις μέχρι εκείνη την ώρα πληροφορίες.